2009/0035 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets førstebehandlingsholdning med henblik på vedtagelse af Europa-Parlamentets og Rådets direktiv om ændring af Rådets direktiv 78/660/EØF om årsregnskaberne for visse selskabsformer for så vidt angår mikroenheder

(EØS-relevant tekst)

BAGGRUND:

Forslag fremsendt til Europa-Parlamentet og Rådet (dokument KOM(2009) 83 endelig – 2009/0035 COD): | 26/02/2009 |

Udtalelse afgivet af Det Europæiske Økonomiske og Sociale Udvalg: | 15/07/2009 |

Udtalelse afgivet under Europa-Parlamentets førstebehandling: | 10/03/2010 |

Ændret forslag fremsendt: | Ikke relevant |

Rådets holdning vedtaget: | 12/09/2011 |

FORMÅLET MED KOMMISSIONENS FORSLAG

Kommissionens forslag er vedtaget i sammenhæng med initiativet om bedre lovgivning. Idet medlemsstaterne gives mulighed for at fritage mikroenheder fra kravene i fjerde selskabsretsdirektiv[1], var formålet med direktivet at forenkle og forbedre de eksisterende lovgivningsmæssige rammer for at begrænse oplysningsforpligtelserne som følge af regnskabskravene til mikroenheder i EU med henblik på at:

- nedbringe den administrative byrde og

- gøre det muligt at afpasse mikroenhedernes indberetningskrav efter de faktiske behov, som brugerne og de, der skal udarbejde regnskaberne, har.

BEMÆRKNINGER TIL RÅDETS HOLDNING

3.1 Generelle bemærkninger

Som en af de vigtigste prioriteter på dagsordenen for bedre lovgivning blev denne ændring efter en hurtig procedure foreslået i februar 2009 med henblik på at opnå en betydelig forenkling på kort sigt.

I fortsættelse af en anmodning til Kommissionen i december 2008 om at fortsætte forenklingen på regnskabsområdet hilste Europa-Parlamentet forslaget velkommen i sin lovgivningsmæssige beslutning af marts 2010. Det vedtog dog bl.a. et ændringsforslag, hvori det kræves, at selskaberne stadig skal være forpligtet til i henhold til EU-lovgivningen at opbevare regnskabsmateriale, der viser selskabets forretningstransaktioner og finansielle situation.

Rådet så som helhed positivt på Kommissionens målsætning om at forenkle den eksisterende lovgivning for mikroenhederne. Mens et flertal i Rådet hilste Kommissionens forslag velkommen, mente et blokerende mindretal, at Kommissionens forslag ikke var den mest velegnede måde til at nå de ønskede mål. Rådets holdning afspejler et kompromis mellem disse synspunkter. Den fastholder navnlig en EU-forpligtelse, hvorefter mikroenheder skal udarbejde regnskaber.

3.2 Opfølgning af Europa-Parlamentets ændringsforslag

1) Ændringsforslag, hvorefter mikroenheder stadig skal være omfattet af forpligtelsen til at opbevare regnskabsmateriale, der viser virksomhedens forretningstransaktioner og finansielle situation: denne ændring er i det væsentlige blevet fastholdt i betragtning 5 i Rådets holdning (sidste punktum).

2) Forskellige ændringsforslag, hvor det præciseres, at medlemsstaterne frit bør kunne vælge at fritage mikroenheder eller ej, idet der tages særligt hensyn til situationen på nationalt plan vedrørende antallet af virksomheder, der dækkes af tærskelværdierne i direktivet: disse er i det væsentlige blevet fastholdt i betragtning 6 og 7 og artikel 2 i Rådets holdning.

3.3 N ye foranstaltninger indført med Rådets holdning

Kommissionens forslag gik ud på at ændre direktiv 78/660/EEC om årsregnskaber for EU-selskaber med begrænset ansvar som følger:

1) Indførelse af en kategori af mikroenheder, defineret som virksomheder, som på statustidspunktet ikke overskrider grænserne for to af følgende tre kriterier:

a) statussum: 500 000 EUR

b) nettoomsætning: 1 000 000 EUR

c) gennemsnitligt antal ansatte i løbet af regnskabsåret: 10

2) Medlemsstaterne skulle kunne fritage mikroenheder inden for deres jurisdiktion fra forpligtelserne i henhold til direktiv 78/660/EØF.

Rådets holdning støttede fremgangsmåden med en særskilt kategori af mikroenheder, men foreslog en ny definition, som ville reducere tærskelværdierne for statussummen og nettoomsætningen til henholdsvis 250 000 EUR og 500 000 EUR. Kommissionen anslår, at med disse lavere tærskelværdier vil forenklingsforanstaltningerne i Rådets holdning nå ca. 15 % færre virksomheder, end der ville blive nået med Kommissionens forslag.

Rådet foreslog, at medlemsstaterne ikke skulle have mulighed for at indføre en direkte fritagelse fra EU's regnskabskrav for mikroenheder, og foreslog i stedet en række forenklinger, som medlemsstaterne kunne vedtage, herunder:

- Muligheden for at reducere de informationer, der præsenteres i regnskaberne i overensstemmelse med forenklede opstillinger for status og resultatopgørelse. En medlemsstat kan endvidere fritage mikroenheder fra pligten til at beregne periodiseringen pr. ultimo året og forudbetalinger med hensyn til visse udgiftstyper.

- Muligheden for i betydelig grad at reducere de informationer, der sædvanligvis offentliggøres i noterne til regnskaberne, og tillade, at disse informationer offentliggøres neden for status.

- Muligheden for at fritage mikroenheder fra at offentliggøre deres regnskaber, forudsat at disse sendes til en kompetent myndighed, som derefter registrerer mindst status i det nationale register.

For at skabe vished og sikre større sammenlignelighed mellem mikroenheders regnskaber foreslog Rådet desuden, at værdibaseret regnskabsaflæggelse skulle være forbudt for denne virksomhedskategori.

I forhold til Kommissionens forslag ville Rådets holdning imidlertid fortsat pålægge en række regnskabsforpligtelser på EU-plan, herunder f.eks. generelle værdiansættelsesregler, obligatorisk udformning af status og resultatopgørelse samt mindstekrav til gennemsigtigheden.

KONKLUSION

Rådet vedtog sin førstebehandlingsholdning med kvalificeret flertal. Selv om den i betydeligt omfang ændrer Kommissionens forslag, særlig vedrørende definitionen af mikroenheder, fastholder den hovedvægten i Kommissionens forslag, som er at give medlemsstaterne mulighed for at fritage mikroenheder fra et betydeligt antal byrdefulde regnskabsforpligtelser på EU-plan. Mens Kommissionens forslag gik ud på at tillade en fuldstændig fritagelse, vil Rådets holdning begrænse denne til et forud fastlagt antal områder, hvor der stadig vil være mulighed for store fremskridt i retning af en forenkling.

Kommissionen mener derfor, at den kan godkende Rådets holdning. Under hensyntagen til Europa-Parlamentets udtalelse ved førstebehandlingen forpligter Kommissionen sig til at fremme de interinstitutionelle forhandlinger med henblik på at opnå et kompromis, der kan accepteres af begge lovgivere.

[1] Direktiv 78/660/EØF af 25 juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer, EFT L 222 af 14.8.1978, s. 11.